saturnalier
Saturnalier, saturnalia, romersk fest for Saturn, fejret i dagene omkring 17/12.
Festen indledtes med en ofring i Saturntemplet på Forum og fortsatte med optog og løjer i hele byen. I hjemmene skiftede herrer og slaver dragter og roller for en dag, og man udvekslede gaver.
I den senantikke kristendom fejredes saturnalierne under navnet brumalia, solhvervsfesten, og mange sydeuropæiske og engelske juleskikke stammer fra den gamle romerske fest. Se også romerske fester.
Se også Saturn.